Titul
1 1 Peraule dal Signôr, dite a Michee di Moreset, sot di Jotam, di Acaz e di Ezechie, rês di Gjude. Vision ch’al à vude sul cont di Samarie e di Gjerusalem.
Judizi cuintri di Samarie
2 Scoltait, ducj vualtris popui,
sta atente, tiere, cun dut ce che tu âs dentri.
Il Signôr al testimonie cuintri di vualtris,
il Signôr dal so templi sant.
3 Propit! Velu, al salte fûr de sô cjase,
al ven jù su lis spicis de tiere.
4 Lis monts a van in fruç sot di lui,
lis concjis si plein
tant che cere denant dal fûc,
tant che aghe ch’e cor di rive jù.
5 Dut chest pe colpe di Jacop,
pal pecjât de cjase di Israel!
Cuâl isal il pecjât di Jacop?
No ise forsit Samarie?
E cuâl isal il pecjât de cjase di Gjude?
No isal forsit Gjerusalem?
6 Jo o fasarai di Samarie une maserie tal mieç di un cjamp,
un teren par plantâ un vignâl;
o fasarai rodolâ in bas i siei clapons
e o gjavarai lis sôs fondis.
7 Dutis lis sôs statuis a saran paradis a tocs,
ducj i siei vuadagns netâts dal fûc;
ducj i siei idui ju ridusarai a un nuie;
za ch’a son stâts vuadagnâts cui vuadagns di une pelande,
a tornaran a deventâ vuadagn di une pelande.
Lament su lis citâts de plane
8 Par chel jo mi lamenti e o gem,
o voi discolç e crot,
o fâs lament come i siacai
e corot come i struçs:
9 parcè che dal cjastic dal Signôr no si pò scjampâ,
al rive fint a Gjude,
al tuche a la puarte dal gno popul,
fint a Gjerusalem.
10 No stait a contâlu a Gat,
ma vaît, vaît e vonde!
A Bet-Le-Afrà
invuluçaitsi tal pulvin!
11 Suniti par te la trombe,
tu che tu sês a stâ a Safir!
No salte fûr de citât
chê ch’e je a stâ a Zaanan!
A Bet-Esel i àn gjavade la sô fonde,
il çocul che le tignive sù.
12 Cemût puedie mo spietâsi ben
chê ch’e je a stâ a Marot,
se il mâl vignût fûr dal Signôr
al è rivât a lis puartis di Gjerusalem?
13 Tache il cjaval al cjar,
tu che tu sês a stâ in Lachis!
E je stade jê la lidrîs dal mâl
pe fie di Sion!
Parcè che li di te a son
lis colpis di Israel.
14 Cussì ti vignarà dade la dote,
Moreset-Gat.
Bet-Akzib e sarà une delusion
pai rês di Israel.
15 Chel che ti compre al tornarà un’altre volte,
tu che tu sês a stâ in Marese.
Al rivarà fint a Adulam
chel ch’al fasarà sparî la glorie di Israel.
16 Gjaviti i cjavei, rochiti il cjâf
pai fîs ch’a jerin la tô gjonde.
Slargje come il voltori il splaç che tu âs sul cjâf,
parcè che ju menin presonîrs
lontans di te.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn sot_Latn mlt_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn hat_Latn